Man beseer tydens JHB-ontploffingArgieffoto van ER24-paramedici by AER24 Foto: ER24 ŉ 31-jarige man is in ŉ kritieke toestand nadat hy ernstige brandwonde opgedoen het tydens ŉ ontploffing Donderdag in Jetpark, Johannesburg. “Die man het glo agter sy kollega gestaan wat ŉ transformator afgeskakel het,” het Chitra Bodasing, woordvoerder van ER24, in ŉ verklaring gesê. “Daar was ŉ ontploffing en olie uit die transformator het vermoedelik op die man gespuit.” Die man se kollegas was reeds besig om noodhulp op die man toe te pas toe paramedici by die toneel opgedaag het. “Hy is met ŉ helikopter na ŉ hospitaal in Johannesburg geneem,” het Bodasing bygevoeg. Die man se kollega het geringe brandwonde opgedoen. Hy het hospitaalbehandeling van die hand gewys. Die oorsaak van die voorval is nog nie bekend nie.